RE THOMA go lla ka letšatši leo re belegwago ka lona. Setsebi se sengwe se hlalosa gore bjalo ka bana, go lla go fetogile “tsela yeo re hlalosago seo re se nyakago” ka gobane re a lla e le gore dinyakwa tša rena tša maikwelo le tša nama di kgotsofatšwe. Eupša ke ka baka la’ng re lla le ge re godile, mola re ka kgona go bolela ka ditsela tše dingwe?
Re ka lla ka mabaka a go fapafapana. Re ka lla ka baka la go nyama, kgakanego goba go tlaišega mmeleng goba monaganong. Eupša lethabo, kimologo le go fihlelela se sengwe le tšona di ka dira gore motho a ntšhe megokgo, e lego megokgo ya lethabo. Motho yo a llago a ka lliša ba bangwe. María o re: “Ge ke bona motho yo mongwe a lla—go ša šetšwe gore o llišwa ke eng—ga ke kgone go itshwara ge e se gore le nna ke lle.” Mohlomongwe maemo a boikgopolelo filiming goba pukung a ile a dira gore le wena o lle.
Go sa šetšwe lebaka, go lla ke tsela e matla ya go bolela mola motho a sa ntšhe mantšu. Puku ya Adult Crying e hlalosa gore: “Go na le ditsela tše dingwe tše sego kae tšeo go ka bolelwago mo gontši ka boripana feela.” Megokgo e dira gore batho ba arabele. Ka mohlala, ba bantši ba rena ba hwetša go se bonolo go hlokomologa megokgo ya manyami ka gobane e re lemoša gore motho o a tlaišega. Ka baka leo, re ka leka go homotša goba go thuša motho yo a llago.
Ditsebi tše dingwe di dumela gore go lla go re thuša maikwelong gomme go tlwaela go thibela sello go ka gobatša maemo a rena a tša maphelo. Ba bangwe ba ganetša taba ya gore go lla go re thuša mmeleng le monaganong ka ge go se gwa kgonthišetšwa ke thutamahlale. Lega go le bjalo, dinyakišišo di šišinya gore 85 lekgolong ya basadi le 73 lekgolong ya banna ba begile gore ba ikwa ba le kaone ka morago ga go lla. Noemí o hlalosa gore: “Ka dinako tše dingwe, ke a kwa gore ke swanetše go lla. Ka morago ga moo ke buša moya gomme ka bona dilo gabotse, ka tsela ya kgonthe.”
Dinyakišišo di šišinya gore 85 lekgolong ya basadi le 73 lekgolong ya banna ba begile gore ba ikwa ba le kaone ka morago ga go lla
Eupša maikwelo a bjalo a go imologa a ka fo se tlišwe feela ke go ntšha megokgo. Tsela yeo ba bangwe ba arabelago ka yona ge re lla le yona e kgatha tema e bohlokwa. Ka mohlala, ge megokgo ya rena e dira gore ba bangwe ba re homotše goba ba re thuše, re ikwa re imologile. Eupša ge e ba ba sa arabele gabotse ge re lla, re ka ikwa re lewa ke dihlong goba re hlokomologilwe.
Go molaleng gore go lla go a makatša. Seo re se tsebago ke gore go lla ke e nngwe ya ditsela tše di kgahlišago tšeo Modimo a re filego tšona gore re ntšhe maikwelo.
Masea ao a sa tšwago go belegwa gantši ga a tšwe megokgo ge a lla. A na le meetsana ao a lekanego go šireletša mahlo a ona, eupša megokgo e tšwa ka morago ga dibeke tše mmalwa ge mašoba a ona a go ntšha megokgo a bulegile ka mo go lekanego.
Mehuta e Meraro e Fapanego ya Megokgo
Megokgo ya Basal. Setho seo se swarago megokgo gantši se ntšha seela seo se šireletšago mahlo a rena le go dira gore a se ke a oma. Gape seela seo se kaonefatša tsela yeo re bonago ka yona. Ge re ponya, seela se se gašana ka gare ga leihlo.
Megokgo ya Reflex. Megokgo ye e tlala ka mahlong a rena ge a tsenwe ke selo se itšego. Megokgo ya reflex, e sepedišana le ge motho a edimola goba a sega.
Megokgo ya Maikwelo. Ye ke megokgo ya moswananoši yeo re e ntšhago ge re kgomegile kudu maikwelong. E na le 24 lekgolong ya diproteine go feta megokgo ya reflex.
mailto:?body=Megokgo ya Gago Yeo e Makatšago%0a%0ahttps%3A%2F%2Fwww.jw.org%2Ffinder%3Fdocid%3D102014090%26wtlocale%3DSE%26srcid=share⊂ject=Megokgo ya Gago Yeo e Makatšago